**Frumvarp til laga**

**um afnám laga um þriðju kynslóð farsíma.**

(Lagt fyrir Alþingi á xxxx. löggjafarþingi 2015–2016.)

1. gr.

*Afnám laga.*

Lög nr. 8/2005 um þriðju kynslóð farsíma falla úr gildi.

2. gr.  
*Gildistaka.*

Lög þessi öðlast þegar gildi.

**Ákvæði til bráðabirgða**

Tíðniheimildir sem gefnar hafa verið út á grundvelli laga nr. 8/2005 um þriðju kynslóð farsíma skulu halda gildi sínu til loka gildistíma heimildanna eða til 30. mars 2022.

**Athugasemdir við lagafrumvarp þetta.**

**I. Inngangur.**

Tilgangur frumvarpsins er að aðlaga nýtingu á 2100 MHz tíðnisviðinu að alþjóðlegum skuldbindingum og þörfum markaðarins. Í dag er þetta tíðnisvið frátekið fyrir þriðju kynslóð farsíma (IMT-2000/UMTS staðlar), samkvæmt sérstökum lögum nr. 8/2005 um þriðju kynslóð farsíma. Síðan lögin voru sett á sínum tíma hefur bæði orðið þróun í tækni og eftirspurn á tíðnisviðum fyrir farnetsþjónustur. Þannig er umrætt tíðnisvið ekki lengur frátekið fyrir þriðju kynslóð farsíma innan Evrópu, heldur hefur það verið gert *tæknilega hlutlaust*, m.a. til að koma til móts við aukna eftirspurn á tíðnisviði fyrir fjórðu kynslóð farnetsþjónustu. Lög nr. 8/2005 um þriðju kynslóð farsíma binda hins vegar nýtingu tíðnisviðsins við eldri tækni í farnetsþjónustu og mæla fyrir um sérstaka málsmeðferð og tiltekin skilyrði fyrir úthlutun tíðniheimilda, sem í dag þykja ekki þjóna tilgangi sínum. Til að hægt sé að nýta og úthluta með skynsamlegum hætti þær tíðnir, sem enn eru lausar til ráðstöfunar á 2100 MHz tíðnisviðinu, er nauðsynlegt fella úr gildi umrædd lög nr. 8/2005 um þriðju kynslóð farsíma.

Frumvarp þetta er samið í innanríkisráðuneytinu. Vinnsla frumvarpsins fór fram í samráði við Póst- og fjarskiptastofnun. Þá voru frumvarpsdrögin sett í opið samráð við hagsmunaaðila í samræmi við verklagsreglur ráðuneytisins þar um. Þá var efni frumvarpsins kynnt á fundi fagráðs um fjarskipti.

**II. Alþjólegt samstarf um nýtingu á 2100 MHz tíðnisviðinu.**

*2.1. Skilgreind notkun fyrir þriðju kynslóð farsíma*

Á alþjóða tíðniráðstefnunni, sem haldin var í Malaga á Spáni á vegum Alþjóða fjarskiptastofnunarinnar (ITU) í febrúar árið 1992, voru fyrstu skref tekin við að skilgreina tiltekið tíðnisvið fyrir samræmda notkun vegna þriðju kynslóðar farsímaþjónustu, samkvæmt IMT-2000 staðli (UMTS staðall fellur þar undir). Um var að ræða tíðnisviðin 1885-2025 og 2110-2200 MHz. Var þá miðað við að tíðnir á þessum tíðnisviðum yrðu lausar til ráðstöfunar og nýtingar fyrir þriðju kynslóð farsíma í kringum aldamótin 2000.

Í framhaldi af þessu var hafist handa innan Evrópusambandsins við að skilgreina tíðnisvið með tilliti til framangreindra alþjóðlegra skuldbindinga. Með ákvörðun ERC/DEC/(97)07 frá 30. júní 1997 var á vegum CEPT (e. European Conference of Postal and Telecommunications Administrations) ákveðið að tíðnisviðin 1900-1980, 2010-2025 og 2110-2170 MHz skyldu vera frátekin fyrir þriðju kynslóð farsíma, nánar til tekið samkvæmt staðlinum UMTS. Með það að markmiði að taka upp þriðju kynslóðar farsímaþjónustu innan Evrópu fyrir árið 2002 var tekin ákvörðun af hálfu Evrópuþingsins og Ráðsins um samræmda innleiðingu á þriðju kynslóð farsíma nr. 128/1999/EB frá 14. desember 1998. Fjallaði sú ákvörðun um ýmis framkvæmdarleg atriði sem þyrfti að samræma svo að þjónustan gæti hafist með heildstæðum og samhæfðum hætti í allri Evrópu, t.d. varðandi tilvísanir til krafna um tæknibúnað, fyrirkomulag leyfisveitinga og reikimál. Tilgangur ákvörðunarinnar var að aðildarríki EES svæðisins skyldu gera ráðstafanir sem tryggðu samhæft og framsækið framboð UMTS-þjónustu á þeirra yfirráðasvæði eigi síðar en 1. janúar 2002.

Með lögum nr. 8/2005 um þriðju kynslóð farsíma voru þessi tilteknu tíðnisvið afmörkuð og sett um þau sérreglur varðandi úthlutun ofangreindra tíðnisviða. Tilgangurinn með lögunum var m.a. að innleiða framangreindar skuldbindingar, en auk þess að ná tilteknum markmiðum, varðandi gjaldtöku fyrir tíðniúthlutanir og útbreiðsluskilyrði þjónustunnar. Nú eru umræddar gerðir Evrópuþingsins og Ráðsins og CEPT hins vegar úr gildi fallnar, m.a. vegna tilkomu fjórðu kynslóðar farnetsþjónustu og fyrirsjáanlegar þarfar á auknu tíðnisviði fyrir næstu kynslóða farnetsþjónustu. Því er nauðsynlegt að fella úr gildi lög nr. 8/2005 um þriðju kynslóð farsíma svo að Ísland geti haldið í við tækniþróun og uppfyllt þarfir markaðarins um aðgang að tíðnisviðum fyrir næstu kynslóð farnetsþjónustu.

*2.2. Þróun tæknilegs hlutleysis*

Þráðlaus gagnflutningsþjónusta yfir farnet hefur aukist til muna síðustu ár. Fyrstu farsímakerfi buðu upp á litla sem enga gangnaflutningsmöguleika og voru þau einkum hugsuð til að flytja símtöl. Með tækniþróun undafarinna ára hefur gagnaflutningsþáttur netanna farið vaxandi. Sá gagnaflutningshraði sem almenn farnet bjóða upp á hefur orðið til þess að internetnotkun í gegnum farsíma er orðin almenn. Með því hefur aukist framboð á sérhæfðum þjónustum fyrir snjallsímanotendur sem kalla á meiri gagnaflutningshraða, t.d. ýmiskonar miðlun á myndefni og myndbandsbrotum, t.d. með Snap Chat, Instagram og Facebook. Þá má einnig ætla að þróun á háhraða farnetsþjónustu, svo sem 4G og 4G-Advanced, leiði til þess að slík þjónusta verði megin þjónustuleið fyrir heimili í landinu. Slíkt kallar á enn meiri gagnaflutningshraða m.a. til veitingar sjónvarpsþjónustu. Þessi síaukna krafa um gagnaflutningshraða hefur kallað á meiri bandbreidd í tíðnirófinu, þ.e. nýta þarf stærri tíðnisvið til þess að taka við vaxandi gagnamagni á auknum hraða. Samkvæmt tölfræðiupplýsingum frá Póst- og fjarskiptastofnun hefur gagnamagn yfir farnet farið ört vaxandi undanfarin ár, eins og myndin hér að neðan ber með sér:



Til þess að mæta aukinni þörf á tíðnisviðum fyrir farnetsþjónustur hefur farið fram talsverð vinna innan Evrópu og á alþjóðavísu við að samræma nýtingu á tíðnisviðum til notkunar fyrir farnetsþjónustur. Sú vinna hefur m.a. miðað að því að færa nýtingu fyrir annars konar þjónustur yfir á önnur tíðnisvið og að gera þau tíðnisvið sem þegar eru til staðar fyrir farnetsþjónustur *tæknilega hlutlaus*, eins og það er orðað. Með tæknilegu hlutleysi er átt við að tíðnisvið fyrir farnetsþjónustu séu ekki bundin tiltekinni tækni eða stöðlum, eins og á við um lög nr. 8/2005 sem bindur nýtingu á 2100 MHz tíðnisviðinu við farnetsþjónustu samkvæmt UMTS staðli (þriðju kynslóðar farsímaþjónustu). Nýting tíðnisviðanna getur því haldist í hendur við hagkvæmustu tækni hverju sinni.

Á síðustu árum hafa því komið fram ákvarðanir í evrópsku og alþjóðlegu samstarfi um tíðnimál sem hafa fellt úr gildi fyrri samræmingarákvarðanir sem vísað var til fyrri kafla, þ.á.m. fyrir 2100 MHz tíðnisviðið. Með ákvörðun ECC (e. Electronic Communications Committee) nr. (12)01 frá 1. júní 2012 á vegum CEPT, og innleiðingarákvörðun framkvæmdastjórnar ESB 2012/688/EB frá 5. nóvember 2012 hefur 2100 MHz tíðnisviðið verið skilgreint sem tæknilega hlutlaust. Til að tryggja samræmi við þessar alþjóðlegu skuldbindingar er nauðsynlegt að fella úr gildi lög nr. 8/2005 um þriðju kynslóð farsíma.

**III. Núverandi nýting á 2100 MHz tíðnisviðinu hér á landi.**

*3.1. Tíðniheimildir eru skilyrt réttindi til afnota af auðlind*

Fjarskiptatíðnir innan íslensks yfirráðasvæðis eru auðlindir undir stjórn íslenska ríkisins og felur úthlutun á þeim í sér tímabundna heimild til skilyrta afnota sem hvorki leiðir til eignarréttar eða varanlegs nýtingar- eða ráðstöfunarréttar hlutaðeigandi tíðnirétthafa, sbr. 1. mgr. 7. gr. fjarskiptalaga nr. 81/2003. Þannig leiðir úthlutun tíðniheimilda einungis til takmarkaðs eignaréttar og ráðstöfunarréttar viðkomandi tíðnirétthafa. Slík takmörkuð eignarréttindi eru jafnframt varin af eignarréttarákvæði stjórnarkrárinnar, sbr. 72. gr. hennar. Frumvarp þetta hefur ekki áhrif á þau réttindi handhafa tíðniheimildanna enda halda tíðniheimildir sem gefnar hafa verið út á grundvelli laga nr. 8/2005 gildi sínu.

*3.2. Útboð á tíðniheimildum fyrir þriðju kynslóðar farsímaþjónustu*

Ekki reyndi á lög nr. 8/2005 fyrr en á seinni helmingi ársins 2006 þegar fjarskiptafyrirtækið Nova ehf. óskaði eftir að fá úthlutað tíðnisviði fyrir þriðju kynslóð farsímaþjónustu. Í samræmi við lögin bar Póst- og fjarskiptastofnun að efna til útboðs um úthlutun og voru útboðsskilmálar kynntir væntanlegum hagsmunaaðilum með opinberu samráði þann 13. desember 2006. Í samráðinu kom m.a. fram að boðnar yrðu upp allt að fjórar tíðniheimildir, auk þess sem gerð var grein fyrir því hvernig tilboð yrðu metin, en það væri gert með stigagjöf á grundvelli útbreiðslu þjónustunnar eftir landssvæðum umfram þær lágmarkslágmarkröfur sem settar voru í lögunum:

Þriðju kynslóðar farsímaþjónusta skyldi ná til a.m.k. 60% íbúa sérhverra eftirfarandi svæða:

a)      Höfuðborgarsvæðis

b)      Vesturlands, Vestfjarða og Norðurlands vestra

c)      Norðurlands eystra og Austurlands

d)      Suðurlands og Suðurnesja

Útboðið fór síðan fram með opnun tilboða þann 12. mars 2007. Alls lögðu þrjú fjarskiptafyrirtæki fram tilboð, sem stóðust skilyrði útboðsskilmála, m.a. um lágmarksútbreiðslu þjónustu. Um var að ræða félögin: Síminn hf., Fjarskipti ehf. (Vodafone) og Nova ehf. Þar sem að fjórar tíðniheimildir voru til úthlutunar og öll þrjú tilboðin sem bárust voru talin gild var ljóst að allir tilboðsgjafar fengju úthlutaða tíðniheimild. Tíðniheimildir voru síðan gefnar út þann 30. mars 2007.

*3.3. Staða útbreiðslu þriðju kynslóðar farsímaþjónustu árið 2015*

Samkvæmt skilmálum tíðniheimildanna sem gefnar voru út skyldi hraði uppbyggingar skiptast í fjóra áfanga og útbreiðsluskuldbindingum hafa verið náð í síðasta áfanga sem var fimm og hálfu ári frá útgáfudegi. Eru nú liðin rúmlega átta ár frá útgáfu tíðniheimildanna og er útbreiðsla þriðju kynslóðar farsímaþjónustu komin talsvert umfram það sem fjarskiptafyrirtækin skuldbundu sig til í útboði um tíðniheimildirnar, sérstaklega á það við um landsvæðin utan höfuðborgarsvæðisins. Samkvæmt upplýsingum frá viðkomandi fjarskiptafyrirtækjum er útbreiðsla þjónustu, sem hlutfall af heildaríbúafjölda innan hvers landsvæðis, með eftirfarandi hætti:

|  |  |  |  |
| --- | --- | --- | --- |
| Staða 3G útbreiðslu í maí 2015 | Nova | Fjarskipti | Síminn |
| a) Höfuðborgarsvæðið | 99,67 % | 99,67 % | 99,91 % |
| b) Vesturland, Vestfirðir, Norðurland vestra | 80,05 % | 80,05 % | 91,38 % |
| c) Norðurland eystra og Austurland | 81,73 % | 81,73 % | 93,69 % |
| d) Suðurland og Suðurnes | 95,04 % | 95,04 % | 95,75 % |

Tekið skal fram að fjarskiptafyrirtækin Nova ehf. og Fjarskipti ehf. (Vodafone) gerðu með sér samning um sameiginlega uppbyggingu og gagnkvæman reikiaðgang, en það skýrir sömu útbreiðslutölur fyrirtækjanna.

*3.4. Nýting óráðstafaðrar tíðniheimildar*

Framangreindar þrjár tíðniúthlutanir voru staðsettar með þeim hætti í tíðnirófinu að sú tíðniheimild sem ekki gekk út gæti nýst til að stækka samfellt tíðnisvið þessara þriggja fjarskiptafyrirtækja síðar meir. Þannig liggur það tíðnisvið sem óráðstafað er ekki á samfelldu tíðnisviði eða á 1905-1910, 1935-1945/2125-2130 og 1970-1980/2160-2170 MHz. Þetta útilokar þó ekki að hægt sé að úthluta tíðnisviðinu sem sjálfstæðri tíðniheimild, jafnvel til nýs aðila, en með þróun tækni er samfellt tíðnisvið ekki jafn brýn forsenda og áður.

Hins vegar verður að telja frekar ólíklegt að óráðstafaðar tíðnir á 2100 MHz tíðnisviðinu verði nýttar til að ná sambærilegri útbreiðslu á farnetsþjónustu og þegar hefur verið náð af þeim þremur fjarskiptafyrirtækjum sem fengu úthlutað tíðniheimild í kjölfar útboðsins. Fremur má ætla að nýting tíðnanna, að hluta eða í heild, væri fýsileg til þess að þétta útbreiðslu á núverandi netum enn frekar og auka möguleika til meiri gagnaflutningshraða á tilteknum svæðum. Þetta er ein meginástæðan fyrir því að skynsamlegt þykir að fella á brott lög nr. 8/2005 um þriðju kynslóð farsíma, sem leggur þá kvöð á tíðnirétthafa að ná 60% eftir landssvæðum, sem þegar hefur verið náð samkvæmt framangreindu.

*3.5. Samráð um framtíðarnýtingu 2100 MHz tíðnisviðsins*

Í maí 2015 efndi Póst- og fjarskiptastofnun til samráðs um framtíðarnýtingu tíðnisviða fyrir næstu kynslóðir farnetsþjónustna, þ.m.t. 2100 MHz tíðnisviðið. Var þátttaka hagsmunaaðila almennt góð, m.a. skiluðu öll starfandi farsímafyrirtæki inn umsögn. Samantekt á niðurstöðum samráðsins, auk afstöðu Póst- og fjarskiptastofnunar til athugasemda hagsmunaaðila, var birt í september 2015.

Hvað varðar framtíðarnýtingu á 2100 MHz tíðnisviðinu voru allir hagsmunaaðilar sammála um að ekkert mælti á móti því að fella úr gildi lög um þriðju kynslóð farsíma. Flestir höfðu hug á því að sækja um þær tíðnir sem eru lausar á 2100 MHz tíðnisviðinu. Meðal þess sem kom fram í athugasemdum hagsmunaaðila var að brýnt sé að gera tíðnisviðið tæknilega hlutlaust, enda geri nútíma tæknilausnir farsímasenda mögulegt að nota ólíka aðgangstækni (2G, 3G og 4G) yfir sama sendinn séu sömu tíðnibönd notuð. Þá myndi slík aðgerð auka hagkvæmni og útbreiðslu dreifikerfisins.

**IV. Þróun fjarskiptalöggjafar.**

*4.1. Þörf fyrir sérákvæði vegna tíðniúthlutana*

Í greinargerð frumvarpsins, sem varð að lögum nr. 8/2005 um þriðju kynslóð farsíma, var m.a. fjallað um þörfina fyrir því að setja sérstök lög um úthlutun vegna hennar og um tengsl laganna við almenn lög um fjarskipti nr. 81/2003:

„Ný fjarskiptalög, nr. 81/2003, tóku gildi 25. júlí 2003. Í lögunum er að finna almennar reglur um úthlutun tíðniréttinda til fjarskiptafyrirtækja, þ.m.t. fyrir farsímaþjónustu. Reglur þessar gilda eftir því sem við á einnig um tíðniúthlutanir fyrir farsíma af þriðju kynslóð. Samt sem áður er þörf á að setja sérstök lög um úthlutun þessara tíðniréttinda, til nánari útfærslu á ýmsum atriðum og til að tryggja heimildir til að leggja viðeigandi skyldur á rétthafa, m.a. varðandi útbreiðslu þjónustunnar og til innheimtu sérstaks gjalds fyrir afnotaréttinn. Þá þykir einnig rétt að tryggja hér enn frekar en gert er í fjarskiptalögum að við val á rétthöfum verði í sem minnstum mæli byggt á huglægum ákvörðunum yfirvalda.“

Á þeim tíma sem lög nr. 8/2005 um þriðju kynslóð farsíma voru sett voru almenn fjarskiptalög um margt ófullnægjandi varðandi málsmeðferð og fyrirkomulag tíðniúthlutana. Verður því ekki dregið í efa að þörf hafi verið á því að styrkja lagagrundvöll til að mæla fyrir um íþyngjandi kvaðir í garð tíðnirétthafa, s.s. um endurgjald fyrir tíðniúthlutun og skuldbindinga um uppbygginu og útbreiðslu þjónustu. Aftur á móti hafa þær forsendur, sem vísað er til í tilvitnuðum texta, nú tekið breytingum.

*4.2. Endurskoðuð almenn ákvæði um tíðniúthlutanir*

Síðan að lög nr. 8/2005 um þriðju kynslóð farsíma voru sett á sínum tíma hafa verið gerðar gagngerar endurbætur á lögum um fjarskipti nr. 81/2003 hvað varðar umsýslu um tíðnimál, sbr. lög nr. 34/2011 um breytingu á fjarskiptalögum. Einn megintilgangur breytingalaganna var að skapa styrkari lagagrundvöll fyrir tíðniúthlutanir með samkeppnisaðferð, sérstaklega hvað varðar uppboð. Um þau meginsjónarmið sem bjuggu að baki lagabreytingunum þykir rétt að vísa í umfjöllun í greinargerð sem fylgdi frumvarpi laganna:

„Miklu máli skiptir að við úthlutun þessara gæða sé farið eftir hlutlægum og gagnsæjum sjónarmiðum á grundvelli fyrir fram ákveðinna reglna þannig að sem best verði tryggt að markmiðum um sanngirni og jafnræði sé náð. Að sama skapi þarf úthlutun tíðna að þjóna almannahagsmunum með tilliti til útbreiðslu og aðgengis að fjarskiptaþjónustu um landið allt. Skilvirk umsýsla með tíðnir ýtir undir tæknilega og efnahagslega framþróun í fjarskiptum og er því lagt til að dregið verði úr hömlum á tíðninotkun, m.a. er opnað fyrir möguleika á framsali eða leigu á tíðniréttindum. Um leið þarf að tryggja að stjórnun tíðna sé í samræmi við alþjóðlegar skuldbindingar en þær geta kveðið á um samræmda notkun tiltekinna tíðnisviða. Þá þarf að vera hægt að breyta tíðniréttindum eða jafnvel afturkalla þau í einstaka tilfellum og er því skilgreint hvenær slíkt getur komið til skoðunar.“

Með samþykkt breytingarlaganna skapaðist styrkari grundvöllur fyrir Póst- og fjarskiptastofnun til að úthluta tíðniheimildum samkvæmt samkeppnisaðferð og við að fylgja eftir skuldbindingum tilboðsgjafa þar að lútandi. Meðal þess sem fylgdi breytingarlögunum var reglugerðarheimild til þess að útfæra nánar reglur um skipulag og úthlutun tíðna. Hefur þessi reglugerð verið gefin út, sbr. *reglugerð nr. 1047/2011 um skipulag og úthlutun tíðna í fjarskiptum*, en hún hefur m.a. að geyma ítarleg fyrirmæli um framkvæmd útboða og uppboða, s.s. um skilmála slíkra framkvæmda, hæfisskilyrði tilboðsgjafa, mat á efni tilboða, tímafresti og þess háttar. Meðal nýmæla sem fylgdu breytingalögunum og gerði Póst- og fjarskiptastofnun betur í stakk búna til þess að hanna og framkvæma úthlutunarferli með tilliti til þarfa markaðarins og almannahagsmuna var eftirfarandi:

* Heimild til að mæla fyrir um lágmarkverð tíðniheimildar við uppboð
* Heimild til að veita afslátt af verði tíðniheimildar til að mæta markmiðum um útbreiðslu
* Heimild til þess að setja sérstök skilyrði varðandi hæfi tilboðsgjafa
* Heimild til þess að halda forval og lokuð útboð
* Heimild til að beita dagsektum til að fylgja eftir skuldbindingum um útbreiðslu
* Skilgreining á viðmiðum til að leggja mat á tilboð í útboðum

Með þessum breytingum er Póst- og fjarskiptastofnun nú almennt kleift að úthluta tíðnum með samsvarandi hætti og gert var ráð fyrir í lögum nr. 8/2005 um þriðju kynslóð farsíma. Hafa þó nokkrar tíðniheimildir verið úthlutaðar á grundvelli nýju reglnanna, m.a. í uppboði á tíðniheimildum á 800 og 1800 MHz tíðnisviðunum sem haldið var í upphafi árs 2013.

**V. Markmið og tilefni lagasetningar.**

Markmið frumvarpsins er, eins og áður segir, að ryðja úr vegi ákveðnum skorðum sem núverandi lög nr. 8/2005 um þriðju kynslóð farsíma setja um úthlutun og nýtingu á 2100 MHz tíðnisviðinu og færa reglur sem um það gilda til samræmis við þróun alþjóðlegra skuldbindinga, einkum vegna EES-samstarfsins. Rétt þykir að gera grein fyrir því í samandregnu formi hvaða atriði það eru helst sem standa í veginum fyrir úthlutun og skilvirkri nýtingu á því tíðnisviði sem enn er óráðstafað á 2100 MHz tíðnisviðinu:

* Nýting á tíðnisviðinu er bundin við þriðju kynslóð farsímaþjónustu, þ.e. tíðnisviðið er ekki tæknilega hlutlaust
* Úthluta skal tíðniheimildum með útboði, en það kemur t.d. í veg fyrir úthlutun samkvæmt uppboði
* Gerðar eru viðamiklar kvaðir um útbreiðslu þjónustunnar sem þegar hefur verið náð
* Verð fyrir tíðniheimild er fastákveðið og miðast við útbreiðslu. Með fullum afslætti er verð að lágmarki 40 milljónir króna. Verð getur þannig ekki ráðist á markaðsforsendum, t.d. með framkvæmd uppboðs
* Gildistími úthlutunar er lögákveðinn til 15 ára. Með því er ekki hægt að ákveða gildistíma til skemmri eða lengri tíma til samræmis við þær kvaðir sem rétt þykir að binda tíðniheimild

Þá ber að hafa í huga að með frumvarpinu er ekki eingöngu verið að horfa til þeirra tíðna sem enn er óráðstafað. Ekki má gleyma því að gildistími þeirra þriggja tíðniheimilda, sem þegar hafa verið úthlutaðar, er til ársins 2022. Að óbreyttu myndi endurúthlutun þessara tíðniheimilda, þegar þar að kemur, sæta sömu skorðum og nú eru fyrir hendi varðandi úthlutun á þeim tíðnum sem enn er óráðstafað.

**VI. Mat á áhrifum.**

Í ljósi áhuga fjarskiptafyrirtækja um að nýta það tíðnisvið sem eftir er á 2100 MHz tíðnisviðinu má gera ráð fyrir að umsóknir um úthlutun á tíðnisviðinu muni berast frá einum eða fleiri aðilum í kjölfar afnáms laga nr. 8/2005 um þriðju kynslóð farsíma. Eins og áður er getið gilda almenn ákvæði laga um fjarskipt nr. 81/2003 um tíðniúthlutanir, auk reglugerðar nr. 1047/2011 um skipulag og úthlutun tíðna í fjarskiptum. Málsmeðferð samkvæmt þessum reglum gerir almennt ráð fyrir að efnt sé til samráðs um eftirspurn á tiltekinni tíðniúthlutun og að hún fari fram samkvæmt samkeppnisaðferð, þ.e. með útboðs- eða uppboðsferli, ef eftirspurn er jafn mikil eða meiri en framboð tíðna.

Hvað varðar gjaldtöku fyrir tíðniúthlutun, sem núverandi lög nr. 8/2005 um þriðju kynslóð farsíma gera ráð fyrir með sérstöku ákvæði þar um, að þá getur hún byggt á almennu ákvæði í fjarskiptalögum. Samkvæmt 7. mgr. 11. gr. laga um fjarskipti nr. 81/2003 getur Póst- og fjarskiptastofnun í tengslum við tíðniuppboð ákvarðað lágmarksboð sem getur numið allt að fimmtánföldu árgjaldi fyrir tíðninotkun, sbr. 14. gr. a. í lögum nr. 69/2003 um Póst- og fjarskiptastofnun. Árgjald fyrir þessa stærð af tíðnisviði, til nota fyrir almennt farnet, er 8.977.500 kr., en samkvæmt því getur lágmarksboð numið allt að 134.662.500 kr. Komi til uppboðs á umræddri tíðniheimild má ætla að Póst- og fjarskiptastofnun ákvarði hæfilegt lámarksboð með tilliti til hversu íþyngjandi kvöðum tíðniheimildin kann að verða bundin. Gjald sem greitt er fyrir tíðniheimild í uppboði rennur í í fjarskiptasjóð samkvæmt 2. mgr. 6. gr. laga um fjarskiptasjóð nr. 132/2005.

Ekki er fyrirséð að afnám laga nr. 8/2005 um þriðju kynslóð farsíma hafi í för með sér kostnað fyrir ríkissjóð, þ.m.t. vegna mögulegrar vinnu við að úthluta þeirri tíðniheimild sem þá verður laus til úthlutunar samkvæmt almennum ákvæðum. Póst- og fjarskiptastofnun er heimilt að innheimta sérstakt gjald fyrir þátttöku í uppboði sem ætlað er að standa straum af kostnaði við undirbúning þess og framkvæmd.

*Athugasemdir við einstakar greinar frumvarpsins*

Um 1. gr.

Greinin þarfnast ekki skýringa.

Um 2. gr.

Greinin þarfnast ekki skýringa.

Um ákvæði til bráðabirgða

Tilgangur frumvarpsins er að fella á brott lög nr. 8/2005 um þriðju kynslóð farsíma og með því auka hagkvæmni við framtíðarúthlutanir á 2100 MHz tíðnisviðinu og færa nýtingu þess til samræmis við alþjóðlegar skuldbindingar. Hins vegar verður að horfa til þess að þegar hafa verið gefnar út þrjár tíðniheimildir á grundvelli laganna og gilda þær til ársins 2022. Ekki er ætlunin með frumvarpinu að umræddar úthlutanir falli niður eða skilmálar tíðniheimildanna missi gildi sitt. Til að taka af allan vafa um að allar þær kvaðir sem hvíla á tíðnirétthöfum, samkvæmt skilmálum tíðniheimildanna, haldi gildi sínu þykir rétt að mæla fyrir um sérstaka lagastoð vegna þeirra sem hafi gildistíma út líftíma kvaðanna eða til 30. mars 2022. Dæmi um kvaðir sem mikilvægt er að haldi gildi sínu eru t.d. skuldbindingar um útbreiðslu þjónustu og viðmið um hvernig skuli mæla útbreiðslu. Verði frumvarp þetta að lögum kann þó að koma til þess að Póst- og fjarskiptastofnun geri 2100 MHz tíðnisviðið tæknilega hlutlaust og breyti skilmálum gildandi tíðniheimilda til samræmis við það. Slík breyting myndi ekki hafa áhrif á útbreiðslukröfur farnetsþjónustunnar.